b"\n_START_ARTICLE_\nSon Sardina\n_START_SECTION_\nInstal\xc2\xb7lacions i serveis\n_START_PARAGRAPH_\nL'esgl\xc3\xa9sia de Son Sardina, sota l'advocaci\xc3\xb3 de la Immaculada Concepci\xc3\xb3, es va bastir entre 1926 i 1929 en estil neocl\xc3\xa0ssic en el lloc que ocupava l'antic temple, del qual nom\xc3\xa9s ha perdurat el campanar, que data de 1811._NEWLINE_Al nord de la vila tamb\xc3\xa9 hi ha un camp de futbol, de propietat municipal, on juguen totes les seccions del Son Sardina, tant del futbol base com els equips s\xc3\xa8niors mascul\xc3\xad i femen\xc3\xad._NEWLINE_A la vila tamb\xc3\xa9 hi ha una escola, una escoleta, un institut (IES Son Pacs, al sud de la localitat), un mercat, un forn, un casal, un PAC, una veterin\xc3\xa0ria, una apotecaria, un hotel, un lloguer d'habitacions, una resid\xc3\xa8ncia, diversos bars, una pizzeria, un carril bici, un club poliesportiu (UDYR), associaci\xc3\xb3 de ve\xc3\xafnats i organitzacions per activitats per als joves i majors.\n_START_SECTION_\nFestes i esdeveniments\n_START_PARAGRAPH_\nAl poble se celebren diverses festes. La nit dels Reis se celebra una colcada, que parteix de la creu de terme situada a l'entrada sud del poble. Per Sant Sebasti\xc3\xa0 (dia 20 de gener, tot i que de vegades se celebra m\xc3\xa9s tard), patr\xc3\xb3 de la ciutat de Mallorca, se celebra un foguer\xc3\xb3 i una torrada popular acompanyada d'un concert. Les festes patronals se celebren a comen\xc3\xa7ament de setembre, entorn del dia 12 de setembre (el dia del Dol\xc3\xa7 Nom de Maria, la patrona); se celebren correfocs, cercaviles, concerts, balls populars, un correbars, sopars a la fresca, i tamb\xc3\xa9 se celebra una missa major a la patrona en la qual ballen els cossiers._NEWLINE_La vila disposa d'una colla de geganters, que disposa, juntament amb l'associaci\xc3\xb3 de ve\xc3\xafns de la vila, d'una parella de nom Comas i Comaro, que fan quatre metres d'alt i s'estrenaren l'any 2004. Tant ells com en Cosmet, un altre gegant de la colla de geganters, representen personatges sardiners hist\xc3\xb2rics que el poble volgu\xc3\xa9 homenatjar fent-los un gegant. Surten a ballar per les festes patronals._NEWLINE_A la vila tamb\xc3\xa9 hi ha una colla de dimonis, anomenada EnFOCats, que s'encarrega d'organitzar els correfocs de la vila d'en\xc3\xa7\xc3\xa0 de la seva fundaci\xc3\xb3 el 2008. Surten a c\xc3\xb3rrer per les festes patronals i per Sant Sebasti\xc3\xa0, entre d'altres actuacions arreu de l'illa._NEWLINE_Son Sardina \xc3\xa9s una de les localitats de Mallorca on es conserva el ball dels cossiers. De fet, per\xc3\xb2, es tracta d'uns cossiers moderns: varen ballar per primera vegada el dia del Corpus de l'any 1981, i de llavors en\xc3\xa7\xc3\xa0 han ballat cada any. Actualment ballen per les festes patronals, el dia de la patrona: un ball dins l'esgl\xc3\xa9sia i un ball al carrer. Els cossiers de Son Sardina tenen la particularitat que estan conformats exclusivament per dones."